CELEX: 32011R0380
Language: bg
Date: 2011-04-18 00:00:00
Title: Регламент за изпълнение (ЕС) № 380/2011 на Комисията от 18 април 2011 година за откриване на тарифна квота за определени количества индустриална захар за пазарната 2011/2012 година

19.4.2011   
            
            
               BG
            
            
               Официален вестник на Европейския съюз
            
            
               L 103/4
            
         РЕГЛАМЕНТ ЗА ИЗПЪЛНЕНИЕ (ЕС) № 380/2011 НА КОМИСИЯТА
   от 18 април 2011 година
   за откриване на тарифна квота за определени количества индустриална захар за пазарната 2011/2012 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 142 във връзка с член 4 от него,
   като има предвид, че:
   
               (1)
            
            
               С оглед гарантирането на необходимото предлагане за производството на продуктите, посочени в член 62, параграф 2 от Регламент (ЕО) № 1234/2007, на цени, съответстващи на световните, Европейският съюз е заинтересован от временното преустановяване на прилагането на вносни мита върху захарта, предназначена за производството на тези продукти през пазарната 2011/2012 година, за половината от необходимото на Съюза количество индустриална захар.
            
         
               (2)
            
            
               С Регламент (ЕС) № 891/2009 на Комисията от 25 септември 2009 г. за откриване и управление на някои тарифни квоти на Общността в сектора на захарта (2) се предвижда управлението на тарифните квоти за внос на захарни продукти в съответствие с член 142 от Регламент (ЕС) № 1234/2007 с пореден номер 09.4390 (индустриална вносна захар). В съответствие с член 11 от Регламент (ЕО) № 891/2009 обаче количествата на продуктите, за които вносните мита се преустановяват, следва да бъдат определени с отделен правен акт.
            
         
               (3)
            
            
               Необходимо е следователно да бъдат съответно определени количествата вносна индустриална захар, за които не се прилагат вносни мита през пазарната 2011/2012 година.
            
         
               (4)
            
            
               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
            
         ПРИЕ НАСТОЯЩИЯ РЕГЛАМЕНТ:
   Член 1
   Вносните мита за индустриална захар с код по КН 1701 и пореден номер 09.4390 за количество от 400 000 тона се преустановяват от 1 октомври 2011 г. до 30 септември 2012 г.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   Той се прилага от 1 октомври 2011 г.
   Срокът му на действие изтича на 30 септември 2012 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 април 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 299, 16.11.2007 г., стр. 1.
   
      (2)  ОВ L 254, 26.9.2009 г., стр. 82.